### | | | | --- | --- | | | | | --- | | **Byråd** 20. december 2016 Sagsnr. 710-2012-18117 Dok.nr. 710-2016-406885 Sagsbehandler DPMAMN | | 208.                Retningslinjer for befordringsgodtgørelse til personer i beskæftigelsestilbud - Åbent

###

|  |  |
| --- | --- |
| Tidl. politisk behandling | AU, 06.06.12, pkt. 38, BY, 26.06.12, pkt. 115 |
| Forventet sagsgang | AU, ØK, BY |
| Lovgrundlag | Lov om en aktiv beskæftigelsesindsats |

**SAGENS INDHOLD**

Byrådet skal i denne sag tage stilling til forslag om
ændring af retningslinjer for bevilling af godtgørelse til dækning af udgifter
i forbindelse med deltagelse i beskæftigelsestilbud.

Byrådet godkendte de gældende retningslinjer på møde 26. juni
2012. Der er behov for en ændring af retningslinjerne på grund af en lovændring,
som ændrer målgruppen for godtgørelsen.

Retningslinjerne fastsætter reglerne for bevilling af
godtgørelse til udgifter i forbindelse med deltagelse i tilbud om vejledning og
opkvalificering, deltagelse i tilbud om virksomhedspraktik samt nytteindsats.

I 2012 var det alene kontanthjælpsmodtagere, som var
omfattet af målgruppen i § 83 i lov om en aktiv beskæftigelsesindsats (LAB).
Siden er kontanthjælp blevet splittet op i andre ydelser, herunder
uddannelseshjælp og integrationsydelse, ligesom ressourceforløbsydelse er
kommet til. Ordlyden i § 83 er ændret, så den også omfatter disse
ydelsesmodtagere.

Ifølge § 82 i LAB har revalidender, modtagere af dagpenge,
sygedagpenge, kontanthjælp, uddannelseshjælp, integrationsydelse og
ressourceforløbsydelse ret til  befordringsgodtgørelse, for den del af den
daglige transport mellem bopæl og tilbudssted, som ligger ud over 24 km.
Befordringsgodtgørelsen kan ydes i forbindelse med deltagelse i tilbud om
vejledning og opkvalificering, virksomhedspraktik og nytteindsats samt ved
ansættelse med løntilskud i offentlig virksomhed.

Derudover kan kommunen ifølge § 83 i LAB vælge at bevilge op til 1.000 kr. i
godtgørelse pr. måned til modtagere af kontanthjælp, integrationsydelse,
uddannelseshjælp og ressourceforløbsydelse. Godtgørelsen dækker både udgifter
til befordring op til 24 km samt andre udgifter som for eksempel særligt
arbejdstøj og

–sko. Godtgørelsen er skattepligtig. Kommunen har jf. § 83
i LAB pligt til at fastsætte nærmere retningslinjer for udbetaling af
godtgørelsen.

**VURDERING**

Kommunen er forpligtet til at fastsætte retningslinjer for
udbetaling af godtgørelsen efter § 83. I den forbindelse kan kommunen vælge at
udnytte bestemmelsen, så  alle målgrupper omfattet af bestemmelsens ordlyd skal
have ret til godtgørelse efter § 83. Kommunen kan også vælge at begrænse
adgangen til godtgørelsen.

Job og Økonomi vurderer, at en godtgørelse vil betyde, at
flere borgere i målgrupperne får lettere ved at deltage i praktik og dermed
komme tættere på selvforsørgelse. Derfor foreslår Job og Økonomi, at alle
målgrupper, som er omfattet af § 83, får ret til godtgørelse.

Retningslinjerne indeholder en beskrivelse af, hvordan
godtgørelsen udregnes. Det foreslås, at satsen for transportgodtgørelse føres
ajour i forhold til gældende sats, som er 1,00 kr. pr. km. (2016-niveau). Den
gældende sats fastsættes i overensstemmelse med § 82 i LAB.

Arbejdstøj og –sko kan bevilges efter både § 76 og § 83 i
LAB. For at undgå tvivl og sikre en ensartet sagsbehandling foreslås det, at
der indsættes et punkt i retningslinjerne om sammenhængen mellem LAB §§ 76 og
83 vedrørende bevilling af arbejdstøj og –sko.

Forslag til ændringerne er indskrevet med korrektur i de
nuværende retningslinjer: ”Retningslinjer for bevilling af godtgørelse til
dækning af udgifter i forbindelse med deltagelse i tilbud” og vedlagt som
bilag.

Endelig foreslås det, at administrationen bemyndiges til
fremadrettet at foretage ændringer som følge af lovændringer, fx i relation til
målgruppeudvidelser, ændrede satser og lignende.

**ØKONOMI**

Da målgruppen foreslås udvidet, forventes en stigning i det
samlede udgiftsniveau til godtgørelser efter LAB § 83. Fra november 2015 til
oktober 2016 er der i alt udbetalt 655.138 kr. i godtgørelse efter LAB § 83 til
i alt 445 borgere. De samlede udgifter forbundet med dette forslag om ændring
af retningslinjerne er imidlertid vanskelige at opgøre. På den ene side
medfører forslaget merudgifter til godtgørelse, og på den anden side forventes
det, at udgifter til forsørgerydelser på sigt reduceres, idet forslaget giver
flere borgere mulighed for at indgå i en aktiv beskæftigelsesindsats.

**INDSTILLING**

Direktøren for Job og Økonomi indstiller til Byrådet:

1. At det reviderede forslag til
retningslinjer for bevilling af godtgørelse til dækning af udgifter i
forbindelse med deltagelse i tilbud godkendes.

2. At administrationen bemyndiges til fremadrettet at foretage ændringer af
administrationsgrundlaget som følge af lovændringer.

**BESLUTNING**

***Arbejdsmarkedsudvalget, 7. december 2016:***

Fraværende:Ingen

Indstilles godkendt.

***Økonomiudvalget, 13. december 2016:***

Fraværende:Timmy Berg

Indstilles godkendt.

**Bilag**

|  |  |
| --- | --- |
| Forslag til Retningslinjer for udmåling af befordringsgodtgørelse 2016 | 710-2016-339238 |